Οι «πράσινοι» κρατούσαν μια μεγάλη νίκη στο «Γ. Καραϊσκάκης» μέχρι το 90+5’ με ένα απίθανο γκολ από τον Έργκις Κάτσε, παρά τον σοβαρότατο τραυματισμό του Σωκράτη Διούδη στο 48’ που αντικαταστάθηκε από τον Κότσαρη, αλλά και την υποχρεωτική αλλαγή του Μαυρομμάτη λίγο μετά το 70ο λεπτό. Ο Ολυμπιακός στα τελευταία 24 λεπτά, δηλαδή από το 75’ μέχρι και το 99ο λεπτό, αφού δόθηκαν εννέα λεπτά καθυστερήσεις, έσωσε τον έναν πόντο μεν με το γκολ του Σισέ στο 90+5’, αλλά έμεινε έξι πόντους μακριά από τον ΠΑΟΚ και με τον κίνδυνο τιμωρίας για τα γεγονότα στην Πάτρα να υφίσταται ακόμα.



Του Κώστα Μιαούλη



Χαμένος ασφαλώς από αυτή την αναμέτρηση αυτή ο Ολυμπιακός που έμεινε στο -6 από την κορυφή (με πιθανότητα για -9 σε περίπτωση τιμωρίας), εφτάψυχος και σε αυτό το ντέρμπι ο Παναθηναϊκός που όμως δεν πήρε βοήθεια από τον Μουνιέ και με δεδομένο πως οι άλλες δύο αλλαγές του ήταν αναγκαστικές. Μεγάλες επεμβάσεις και από τον Κότσαρη σε φάουλ του Λάζαρου στο 83’ και σε κεφαλιά του Φορτούνη στο 90+6’ θα μπορούσε ίσως να έχει βγει πιο αποφασιστικά στη φάση του γκολ του Ολυμπιακού που είχε και δοκάρι στο 86’ σε σουτ του Ομάρ και παρέμβαση του Σισέ στην πορεία της μπάλας. Μόνος 6ος ο Παναθηναϊκός με 15 πόντους, αλλά βέβαια με το παράσημο να έχει μείνει αήττητος στα δύο ντέρμπι με τις άλλες δύο ομάδες του τέως ΠΟΚ.





Το ματς



Με τη φούρια των γηπεδούχων μπήκαν οι «ερυθρόλευκοι» στο ματς, με τον Παναθηναϊκό να προσπαθεί να σταθεί σε ένα γήπεδο που ήταν «καμίνι». Οι προσπάθειες των «ερυθρόλευκων» που κατέβηκαν με 4-2-3-1, είχαν σαν οργανωτή τον Νάτχο και σαν κύριο εκφραστή των περισσότερων εκδηλωμένων επιθέσεων τον Ποντένσε που έπαιζε από δεξιά, με αριστερά τον Φορτούνη και τον Ισραηλινό σε ρόλο δεκαριού. Ο Νάτχο έκανε το πρώτο σουτ στον αγώνα στο 9ο λεπτό, ενώ η πρώτη προσπάθεια για τους «πράσινους» ήρθε στο 14’ όταν ο Κάτσε από πάσα του Χατζηγιοβάνη βρέθηκε από αριστερά στην περιοχή και το σουτ του εξουδετερώθηκε εύκολα από τον Σα.



Ο Παναθηναϊκός με το 3-4-3 που χρησιμοποίησε και κόντρα στην ΑΕΚ, την προηγούμενη αγωνιστική, κατάφερνε να εξουδετερώνει τις επιθετικές προσπάθειες του Ολυμπιακού με ηγετική φυσιογνωμία τον Κολοβέτσιο, ενώ στο κέντρο πολλές μάχες έδινε ο Κάτσε, χωρίς όμως στο ίδιο διάστημα να είναι το ίδιο καλός ο Κουρμπέλης.



Οι «πράσινοι» επιχείρησαν να επιτεθούν περισσότερο από τα δεξιά και αυτό είχε σαν αποτέλεσμα να βρίσκει περισσότερο από εκείνη την πλευρά χώρους ο Ολυμπιακός που στο 19’ είχε τον συνδυασμό του Νάτχο και του Ποντένσε που έκανε τη σέντρα, όμως ο Χασάν από το ύψος του πρώτου δοκαριού αστόχησε με κεφαλιά. Άλλη μια κεφαλιά χωρίς δύναμη μετά από σέντρα του Κούτρη από τον φορ του Ολυμπιακού.



Από εκείνο το σημείο και μετά, δηλαδή από τα μισά του πρώτου ημιχρόνου, ο Μαρτίνς επέλεξε να φέρει προς τα δεξιά τον Φορτούνη και να στείλει αριστερά τον Ποντένσε. Στο 29’ ο Ομάρ πάσαρε στον Χασάν, αλλά το σουτ του με το αριστερό, έφυγε έξω.



Η στιγμή του πρώτου μέρους



Ο Ολυμπιακός επέμεινε να ψάχνει την καλή στιγμή που θα τον έβαζε μπροστά στο σκορ και αυτή ήρθε στο 38ο λεπτό, όταν ο Ποντένσε, συνεργάστηκε άψογα με τον Φορτούνη, και βγήκε απέναντι από τον Διούδη, μπαίνοντας από αριστερά στην περιοχή, ωστόσο ο πορτιέρε του «τριφυλλιού», έκανε την επέμβαση του πρώτου μέρους. Δίχως κάποια άλλη σημαντική στιγμή βγήκε το πρώτο 45λεπτο. Το φινάλε του πρώτου μέρους βρήκε τις δύο ομάδες ισόπαλες και τον Χασάν ν’ αντιμετωπίζει πρόβλημα τραυματισμού, αποχωρώντας με πόνους από το γήπεδο.





Λάζαρος αντί Χασάν, τραυματισμός Διούδη



Με την έναρξη του δεύτερου μέρους, ο Μάρτινς έριξε τον Λάζαρο στη θέση του τραυματία Χασάν. Στο 48’ ο Ομάρ και ο Φορτούνης συνεργάζονται άψογα, η μπάλα περνάει στο δεύτερο δοκάρι, όπου ο Χριστοδουλόπουλος στέλνει την μπάλα στα δίχτυα, αλλά ο Νάτχο στην προσπάθεια του να «τσιμπήσει» την μπάλα στο πρώτο δοκάρι και να στείλει εκείνος την μπάλα στα δίχτυα, έχει χτυπήσει με το γόνατο τον Διούδη που έχασε τις αισθήσεις του (γύρισε η γλώσσα του) και ο Ελβετός σωστά, δεν μετρά το γκολ.



Ο κόσμος στο Φάληρο, «πάγωσε» από τον σοβαρό τραυματισμό του πορτιέρε του «αιώνιου» αντιπάλου και χειροκρότησε τον Διούδη την ώρα που αποχωρούσε με το ιατρικό βανάκι από το γήπεδο. Έτσι τη θέση του Διούδη πήρε ο Κότσαρης, μετά από σχεδόν πεντάλεπτη διακοπή, στο 53ο λεπτό της αναμέτρησης, που του έμελλε σε ντέρμπι «αιωνίων» να κάνει ντεμπούτο στην Σούπερ Λίγκα.



Γκολ όνειρο από τον Κάτσε



Αυτή η διακοπή, φαίνεται πως έκανε κακό στον γηπεδούχο και λειτούργησε ευεργετικά για τον Παναθηναϊκό. Ο Έργκις Κάτσε στο 61’, σε μια φάση όπου το κέντρο του Ολυμπιακού «κοιμήθηκε», σε μια διεκδικούμενη μπαλιά, «τσίμπησε» πάνω από το κεφάλι του Μπουχαλάκη και με ένα σουτ πάνω από δέκα μέτρα έξω από την περιοχή, κρέμασε τον Σα, που βρήκε την μπάλα, αλλά αυτή πήγε πρώτα κάτω από τη συμβολή των δοκαριών και μετά κατέληξε στα δίχτυα.



Άμεσα οι «πράσινοι» έψαξαν και το δεύτερο γκολ, με τον Χατζηγιοβάνη να βγάζει σέντρα από αριστερά, τον Σα να προλαβαίνει τον Μακέντα, και τον Ινσούα από εξαιρετική θέση λίγο πλάγια αριστερά, να στέλνει την μπάλα έξω, δύο λεπτά μετά το 0-1.



Ο Μαρτίνς έριξε τον Μάνο στο παιχνίδι, στη θέση του Μπουχαλάκη, αλλά με τον Νάτχο να είναι αρκετά καταπονημένος, ο Ολυμπιακός δεν μπορούσε να βρει λογική στην ανάπτυξη του με αποτέλεσμα να ξεκινήσει πολύ νωρίς τα γεμίσματα. Ο Παναθηναϊκός είχε και δεύτερη αναγκαστική αλλαγή με τον Πούγγουρα να παίρνει τη θέση του τραυματία Μαυρομμάτη.



Αίμα και άμμος στο φινάλε



Ο Ολυμπιακός έφτασε στην 2η πολύ καλή στιγμή του στο ματς στο 76’ όταν ο Κούτρης σέντραρε από αριστερά, αλλά η κεφαλιά του Γκιγιέρμε έφυγε έξω. Οι «ερυθρόλευκοι» κυρίως από αριστερά προσπάθησαν να μεταφέρουν την πίεση. Στο 83’ ο Κότσαρης κάνει υπέροχη επέμβαση με το δεξί χέρι σε απευθείας εκτέλεση του Χριστοδουλόπουλου και κρατάει το μηδέν. Οι «ερυθρόλευκοι» διαμαρτύρονται για πέναλτι στο 84’ σε φάση που ο Μακέντα στην προσπάθεια του να απομακρύνει έκανε μια κίνηση με το στήθος, ενώ αμέσως μετά υπήρξαν και νέες για μια απόπειρα του Χατζηγιοβάνη να διώξει, αλλά ο Ελβετός δεν έδειξε κάτι.



Στο 86’ ο Ομάρ θα στείλει την μπάλα στο δοκάρι (με παρέμβαση και του Σισέ) μετά από απομάκρυνση με γροθιές του Κότσαρη σε κόρνερ του Φορτούνη, με την πολιορκία στα «πράσινα» καρέ. Τελικά η ασφυκτική πίεση του Ολυμπιακού έφερε καρπούς στο 5ο λεπτό των καθυστερήσεων με το γκολ του Σισέ, στο 95’ όταν ο Καμαρά έβγαλε τη σέντρα στο δεύτερο δοκάρι, ο Ομάρ πιάνει την πρώτη κεφαλιά και ο Σισέ από κοντά θα φέρει το ματς στα ίσια, ενώ στο 96’ ο Κότσαρης θα κάνει άλλη μια μεγάλη επέμβαση σε κεφαλιά του Φορτούνη μετά από σέντρα του Ομάρ, ενώ στο 90+9’ άλλη μια δική του κεφαλιά θ’ απειλήσει την εστία του Κότσαρη αλλά το 1-1 θα παραμείνει.



Οι συνθέσεις:



Ολυμπιακός (Πέδρο Μαρτίνς): Σα, Ομάρ, Σισέ, Βούκοβιτς, Κούτρης, Γκιγιέρμε, Μπουχαλάκης (63’ Μάνος), Φορτούνης, Νάτχο (77’ Καμαρά), Ποντένσε, Χασάν (46’ λ.τρ. Χριστοδουλόπουλος)



Στον πάγκο έμειναν οι: Γιαννιώτης Ναουέλ, Μιράντα, Τοροσίδης,



Παναθηναϊκός (Γιώργος Δώνης): Διούδης (53’ λ.τρ. Κότσαρης), Κουλιμπαλί, Κολοβέτσιος, Μαυρομμάτης (73’ λ.τρ. Πούγγουρας, Γιόχανσον, Κουρμπέλης, Κάτσε, Ινσούα, Μπουζούκης (70’ Μουνιέ), Χατζηγιοβάνης, Μακέντα



Στον πάγκο έμειναν οι: Στάικος, Δώνης, Χατζηθεοδωρίδης, Καμπετσή